CELEX: 32014D0903
Language: el
Date: 2014-07-23 00:00:00
Title: 2014/903/ΕΕ: Απόφαση της Επιτροπής, της 23ης Ιουλίου 2014 , σχετικά με την κρατική ενίσχυση SA.24639 (C 61/07) η οποία χορηγήθηκε από την Ελλάδα στην Ολυμπιακή Αεροπορία — Υπηρεσίες/στις Ολυμπιακές Αερογραμμές [κοινοποιηθείσα υπό τον αριθμό C(2014) 5028]  Κείμενο που παρουσιάζει ενδιαφέρον για τον ΕΟΧ

13.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 358/33
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 23ης Ιουλίου 2014
   σχετικά με την κρατική ενίσχυση SA.24639 (C 61/07) η οποία χορηγήθηκε από την Ελλάδα στην Ολυμπιακή Αεροπορία — Υπηρεσίες/στις Ολυμπιακές Αερογραμμές
   
      
         [κοινοποιηθείσα υπό τον αριθμό C(2014) 5028]
      
   
   (Το κείμενο στην ελληνική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   
      (2014/903/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
   Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
   Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις διατάξεις των προαναφερθέντων άρθρων,
   Εκτιμώντας τα ακόλουθα:
   I.   ΔΙΑΔΙΚΑΣΙΑ
   
   
               (1)
            
            
               Με την απόφαση C(2007) 6555 (1), της 19ης Δεκεμβρίου 2007, η Επιτροπή αποφάσισε να κινήσει τη διαδικασία που προβλέπεται στο άρθρο 108, παράγραφος 2 της Συνθήκης όσον αφορά ορισμένες χρηματοοικονομικές ροές και μεταβιβάσεις προς και από την Ολυμπιακή Αεροπορία — Υπηρεσίες και τις Ολυμπιακές Αερογραμμές και να διερευνήσει πιθανή κρατική ενίσχυση που χορηγήθηκε στις δύο εταιρείες μετά την έκδοση της απόφασης C(2005) 2706 (2) της 14ης Σεπτεμβρίου 2005.
            
         
               (2)
            
            
               Με την απόφαση C(2008) 5073 (3) της 17ης Σεπτεμβρίου 2008, η Επιτροπή περάτωσε εν μέρει την υπόθεση C61/2007 (πρώην NN 71/07) κρίνοντας ότι η Ελληνική Δημοκρατία, μέσω διαφόρων πράξεων και παραλείψεων, χορήγησε κρατική ενίσχυση παράνομη και ασυμβίβαστη με την εσωτερική αγορά στις Ολυμπιακές Αερογραμμές (OAL) και στην Ολυμπιακή Αεροπορία — Υπηρεσίες (OAS).
            
         
               (3)
            
            
               Η Επιτροπή έκρινε ότι, όσον αφορά την πιθανή κρατική ενίσχυση προς την Ολυμπιακή Αεροπορία — Υπηρεσίες μέσω πληρωμών οι οποίες πραγματοποιήθηκαν στο πλαίσιο ορισμένων διαιτητικών αποφάσεων (4), απαιτείτο περαιτέρω λεπτομερής εξέταση και, κατά συνέπεια, απέκλεισε το ζήτημα αυτό από το πεδίο εφαρμογής της απόφασής της. Η εξέταση του ζητήματος αυτού αποφασίστηκε να γίνει σε μεταγενέστερο στάδιο.
            
         
               (4)
            
            
               Με την απόφαση C(2008) 5074 (5), της 17ης Σεπτεμβρίου 2008, η Επιτροπή ενέκρινε την πώληση ορισμένων στοιχείων ενεργητικού των OAL και OAS. Η εν λόγω απόφαση προέβλεπε ότι, δεδομένου ότι η OAL και η OAS είχαν διακόψει την εμπορική τους δραστηριότητα και επρόκειτο να τεθούν υπό καθεστώς εκκαθάρισης, τα εναπομένοντα στοιχεία του ενεργητικού τους θα πωλούνταν από την εκκαθαρίστρια εταιρεία μέσω της διαδικασίας εκκαθάρισης. Στο πλαίσιο αυτό, διορίστηκε, όπως είχε προβλεφθεί, καταπιστευματοδόχος παρακολούθησης.
            
         
               (5)
            
            
               Με επιστολές της: 8ης Οκτωβρίου 2010, 26ης Ιουλίου και 12ης Οκτωβρίου 2011, 7ης και 16ης Νοεμβρίου 2012, 7ης Φεβρουαρίου, 25ης Ιουνίου και 19ης Δεκεμβρίου 2013, η Επιτροπή ζήτησε πληροφοριακά στοιχεία σχετικά με τις λεπτομερείς ρυθμίσεις και την πρόοδο της διαδικασίας εκκαθάρισης.
            
         
               (6)
            
            
               Οι ελληνικές αρχές απάντησαν με επιστολές της: 8ης Νοεμβρίου 2010, 11ης Αυγούστου και 15ης Δεκεμβρίου 2011, 10ης Ιουλίου 2012, 4ης Φεβρουαρίου, 22ας Απριλίου και 5ης Αυγούστου 2013, αντίστοιχα.
            
         II.   ΠΕΡΙΓΡΑΦΗ
   
   
               (7)
            
            
               Από το 2002, σε τρεις τελικές αρνητικές αποφάσεις (6) που εκδόθηκαν σχετικά με κρατικές ενισχύσεις που αφορούσαν διάφορες εταιρείες του ομίλου της Ολυμπιακής (Ολυμπιακή Αεροπορία, Ολυμπιακή Αεροπλοΐα, Ολυμπιακή Αεροπορία — Υπηρεσίες και Ολυμπιακές Αερογραμμές) προσδιορίστηκαν συγκεκριμένα μέτρα χορήγησης χρηματοδοτικών πόρων αποκλειστικά σε εταιρείες στο εσωτερικό του ομίλου αυτού.
            
         
               (8)
            
            
               Με επιστολή της 25ης Αυγούστου 2011, οι ελληνικές αρχές επιβεβαίωσαν ότι το Εφετείο της Αθήνας έθεσε τις εταιρείες OAS και OAL υπό καθεστώς ειδικής εκκαθάρισης βάσει του άρθρου 14Α του νόμου 3429/2005 σε συνδυασμό με το άρθρο 40 του νόμου 3710/2008.
            
         
               (9)
            
            
               Επίσης, οι ελληνικές αρχές έχουν επιβεβαιώσει ότι όλες οι εμπορικές δραστηριότητες και λειτουργίες των OAS και OAL έπαυσαν κατά τη διάρκεια του 2009 και ότι ως εκκαθαριστής διορίστηκε η «Εθνική Κεφαλαίου» (θυγατρική κατά πλήρη κυριότητα της Εθνικής Τράπεζας της Ελλάδος).
            
         
               (10)
            
            
               Σε συμμόρφωση με την απόφαση της Επιτροπής C(2008) 5074, της 17ης Σεπτεμβρίου 2008, ο διορισθείς καταπιστευματοδόχος παρακολούθησης υπέβαλε την τελική του έκθεση σχετικά με τη διαδικασία ιδιωτικοποίησης των OAL και OAS.
            
         
               (11)
            
            
               Με βάση τα πληροφοριακά στοιχεία που υπέβαλαν οι ελληνικές αρχές και ο καταπιστευματοδόχος παρακολούθησης, όλα τα ουσιώδη στοιχεία της διαδικασίας πώλησης, τα οποία περιλαμβάνουν τη σύσταση των νέων εταιρειών και την πώλησή τους σε επενδυτή έναντι αγοραίου τιμήματος, καθώς και την παύση των δραστηριοτήτων των παλαιών εταιρειών, εφαρμόστηκαν κατά τα οριζόμενα στην απόφαση C(2008) 5074, της 17ης Σεπτεμβρίου 2008.
            
         
               (12)
            
            
               Σύμφωνα με τις πληροφορίες που παρασχέθηκαν από τις ελληνικές αρχές, η εκκαθάριση των OAL και OAS βρίσκεται σε εξέλιξη. Εξακολουθούν να υπάρχουν ορισμένα στοιχεία ενεργητικού που δεν θεωρείται πιθανό να πωληθούν εύκολα. Μετά την ολοκλήρωση της πώλησης, θα πραγματοποιηθεί η εγγραφή των απαιτήσεων εξόφλησης.
            
         III.   ΣΥΜΠΕΡΑΣΜΑ
   
   
               (13)
            
            
               Οι εταιρείες OAL και OAS έχουν τεθεί υπό καθεστώς εκκαθάρισης, και ορισμένα από τα βασικά στοιχεία του ενεργητικού τους μεταβιβάστηκαν σε διάφορους αγοραστές έναντι της αγοραίας τιμής τους στο πλαίσιο ανοικτού διαγωνισμού άνευ όρων και διακρίσεων και σύμφωνα με την απόφαση C(2008) 5074 της Επιτροπής, της 17ης Σεπτεμβρίου 2008 Επιπλέον, το μεγαλύτερο μέρος των στοιχείων ενεργητικού των OAL και OAS έχουν πωληθεί και τα ελάχιστα που απομένουν είναι σε διαδικασία πώλησης. Δεδομένου ότι οι οντότητες υπό εκκαθάριση δεν ασκούν πλέον οικονομική δραστηριότητα, θεωρείται εντελώς απίθανο ότι θα μπορέσουν αναλάβουν οικονομική δραστηριότητα στο μέλλον.
            
         
               (14)
            
            
               Κατά συνέπεια, δεν απαιτείται πλέον έρευνα βάσει του άρθρου 108 παράγραφος 2 της ΣΛΕΕ σχετικά με πιθανή ενίσχυση στην Ολυμπιακή Αεροπορία — Υπηρεσίες μέσω πληρωμών οι οποίες πραγματοποιήθηκαν στο πλαίσιο ορισμένων διαιτητικών αποφάσεων που εκδόθηκαν από μετά από αγωγές αποζημίωσης εκ μέρους της OAS κατά του Ελληνικού Δημοσίου. Η Επιτροπή δεν θα διερευνήσει περαιτέρω το εν λόγω ζήτημα με το σκεπτικό ότι είναι πλέον άνευ αντικειμένου.
            
         
               (15)
            
            
               Σε ό,τι αφορά την υποχρέωση ανάκτησης που επιβλήθηκε με την απόφαση C(2008) 5073, οι ελληνικές αρχές επιβεβαίωσαν ότι η ανάκτηση θα πραγματοποιηθεί μέσω της εγγραφής των σχετικών απαιτήσεων στο πλαίσιο της διαδικασίας εκκαθάρισης των εταιρειών του ομίλου της Ολυμπιακής. Με υπόμνημα της 16ης Δεκεμβρίου 2011, οι ελληνικές αρχές δήλωσαν ότι η πρόσκληση προς τους δανειστές προκειμένου να προβούν σε εγγραφή των απαιτήσεών τους θα δημοσιευθεί ευθύς μετά την οριστικοποίηση της πώλησης των εναπομενόντων στοιχείων ενεργητικού (όσον αφορά την OAL, η πρόσκληση αυτή έγινε τον Μάρτιο του 2013). Οι υπηρεσίες της Επιτροπής θα ελέγξουν επισταμένως την εγγραφή των εκκρεμουσών απαιτήσεων ανάκτησης στο πλαίσιο της διαδικασίας εκκαθάρισης των εταιρειών του ομίλου της Ολυμπιακής.
            
         
               (16)
            
            
               Υπό το πρίσμα των ανωτέρω, το υπόλοιπο μέρος της διαδικασίας έρευνας που κινήθηκε με την απόφαση C(2007) 6555 της 19ης Δεκεμβρίου 2007 μπορεί να περατωθεί.
            
         
               (17)
            
            
               Η Επιτροπή υπογραμμίζει τη συνεχιζόμενη υποχρέωση των ελληνικών αρχών να καταχωρίζουν τυχόν συνδεόμενες εκκρεμείς απαιτήσεις ανάκτησης σε εύθετο χρόνο και ενημερώνουν σχετικά την Επιτροπή.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Περατώνεται η διαδικασία που προβλέπεται στο άρθρο 108 παράγραφος 2 της ΣΛΕΕ η οποία κινήθηκε με την απόφαση της Επιτροπής C(2007) 6555, της 19ης Δεκεμβρίου 2007, όσον αφορά πιθανή κρατική ενίσχυση προς την Ολυμπιακή Αεροπορία — Υπηρεσίες μέσω των πληρωμών που πραγματοποιήθηκαν σε σχέση με ορισμένες διαιτητικές αποφάσεις που εκδόθηκαν μετά από αγωγές αποζημίωσης εκ μέρους της OAS κατά του Ελληνικού Δημοσίου.
   Άρθρο 2
   Η παρούσα απόφαση απευθύνεται στην Ελληνική Δημοκρατία.
   
      Βρυξέλλες, 23 Ιουλίου 2014.
      
         
            Για την Επιτροπή
         
         Joaquín ALMUNIA
         
            Αντιπρόεδρος
         
      
   
   
      (1)  Κρατική ενίσχυση προς την Ολυμπιακή Αεροπορία Υπηρεσίες/Ολυμπιακές Αερογραμμές — Κρατική ενίσχυση C 61/07 (πρώην NN 71/07) (ΕΕ C 50 της 23.2.2008, σ. 13).
   
      (2)  ΕΕ L 45 της 18.2.2011, σ. 1.
   
      (3)  http://ec.europa.eu/competition/state_aid/cases/223423/223423_868403_62_1.pdf
   
      (4)  Που προέκυψαν από μια σειρά αγωγών αποζημίωσης εκ μέρους της OAS κατά του Ελληνικού Δημοσίου.
   
      (5)  ΕΕ C 18 της 23.1.2010, σ. 9.
   
      (6)  Απόφαση της Επιτροπής C(2003) 372, της 11ης Δεκεμβρίου 2002, για την περάτωση της υπόθεσης C19/2002.
   Απόφαση της Επιτροπής C(2005) 2706, της 14ης Σεπτεμβρίου 2005, για την περάτωση της υπόθεσης C11/2004.
   Απόφαση της Επιτροπής C(2008) 5073, της 17ης Σεπτεμβρίου 2008, για την εν μέρει περάτωση της υπόθεσης C61/2007.